На основу Споразума између Владе Републике Србије и Владе Народне Републике Кине о научној и технолошкој сарадњи, потписаног 7. априла 2009. године, који је ступио на снагу 24. децембра 2009. године и Протокола са Седмог заседања српско-кинеског комитета за научну и технолошку сарадњу одржаног у on-line формату 26. 11. 2025. год. 

Министарство науке,технолошког развоја и иновација објављује


К О Н К У Р С

за суфинансирање научне и технолошке сарадње између Републике Србије и Народне Републике Кине за период 2027 – 2028. године
(Конкурс ће бити отворен до  18. 9. 2026. године) 
Предмет Конкурса је финансирање пројектних активности  пријављених у оквиру програма институционалног партнерства “China Serbia Partner Institute Programme 2026”.

Опште одредбе

Министарство науке, технолошког развоја и иновација Републике Србије, у име српске стране и Министарство за науку и технологију у име кинеске стране, координирају активности којима се реализује Програм научне и технолошке сарадње између Републике Србије и Народне Републике Кине “China Serbia Partner Institute Programme 2026”  (у даљем тексту Координатори Програма). Циљ Програма је унапређење и даља сарадња између истраживачких  институција у оним областима истраживања које су од највећег интереса за обе земље.

Услови конкурса 

На конкурс се пријављују искључиво акредитоване научно истраживачке институције  које испуњавају услове у складу са Законoм о науци и  истраживањима („Сл. гласник Републике Србије“ бр. 49/2019), у следећим областима сарадње:
· вештачка интелигенција, 
· дигитална економија, 
· нове енергије (укључујући нуклеарну енергију), 
· машинско инжењерство, 
· грађевинарство, 
· металургија, 
· медицина (укључујући традиционалну медицину), 
· пољопривреда и прехрамбена индустрија, 
· примене сателитске и свемирске технологије, 
· управљање науком и технологијом.
Предлози морају бити поднети у обе земље, и то: пројектни предлози подносилаца из Републике Србије -  Министарству науке, технолошког развоја и иновација Републике Србије, а пројектни предлози подносилаца из Народне Републике Кине – Министарству за науку и технологију Народне Републике Кине. 

Пројекти који буду изабрани биће заједнички финансирани из средстава Министарства науке,технолошког развоја и иновација Републике Србије и Министарства за науку и технологију Народне Републике Кине.
Планирани број подржаних пројеката: 30.
Српска страна финансира сваки пројекат са  16.000 евра у динарској противвредности, а кинеска страна са 300.000 кинеских јуана.

Период реализације пројеката траје две године током којих је:
1. Потребно реализовати укупно 5 међусобних посета (искључиво за истраживаче партнерских институција).
2. У обе државе треба организовати по једну научну конференцију са најмање 30 учесника, при чему учесници пројекта морају чинити најмање 20% укупног броја (учешће није ограничено само на партнерске институције).
3. Кинеска страна треба да прими једног младог научника - истраживача на почетку каријере из Србије на краткорочну стручну праксу у Кини у трајању од најмање 3 месеца (трошкове покрива кинеска страна).
Средства је могуће наменити за:
- међународне путне трошкове,
-  трошкове међуградског превоза,
- смештај,
- исхрану,
- административне трошкове,
- трошкове виза,
- осигурање,
- организацију конференције у Кини/Србији,
Пројектни тим може, у оквиру одобреног буџета и у складу са прописима, разумно организовати службена путовања. Чланови тима који користе пројектна средства за путовања морају бити наведени у листи учесника пројекта у пројектном задатку.
Препоручује се активно учешће „истраживача на почетку каријере”, како би се финансирале њихове активности од стране Министарства науке, технолошког развоја и иновација у оквиру пројектног тима. У овом Конкурсу, „истраживач на почетку каријере” је лице које је запослено у акредитованој научноистраживачкој организацији и испуњава следеће услове:
- изабрано је у истраживачко или научно звање или у еквивалентно звање у високом образовању (назив доктора наука, уколико је лице докторирало, стекло је највише 10 година пре дана закључивања јавног позива[footnoteRef:1][1] ) и [1: [1] Оправданост прекида/застоја/мировања у истраживачком раду од значаја за стицање звања – на пример, привремена спреченост за рад, одсуство, укључујући породиљско одсуство или одсуство са рада ради (посебне) неге детета или друге особе – може се узети у обзир при оцени и утврђивању трајања периода од 10 година, али иста мора бити адекватно образложена.] 

- студенти мастер, докторских или постдокторских студија. 

Процедура пријављивања на конкурс
Предлоге пројеката истраживачки тимови пријављују Координаторима Програма обе стране.
Пројектни предлози подносилаца из Републике Србије достављају се у задатим пријавним формуларима - Министарству науке,технолошког развоја и иновација Републике Србије, до  18. 9. 2026. године. Пројектне пријаве које поднесе само једна страна сматраће се административно некомплетним.
Назив пројекта треба да буде у формату:
„Кина–Србија + истраживачка област + партнерски истраживачки институт“
Енглески назив пројекта, партнерске институције и подносиоцa пријаве морају бити идентични у обе пријаве.
У Републици Србији, пријава пројекта на Kонкурс се подноси на енглеском језику на следећи начин:
1. преко веб сајта  https://bilateral.nitra.gov.rs/  потребно је пријавити се ради добијања кода за online попуњавање пројектне пријаве. У периоду док је  Конкурс отворен могуће је on-line попуњавање и кориговање предлога пројекта. Попуњена пројектна пријава остаје на сајту;
2. Финалне верзије попуњене пројектне пријаве на енглеском језику уз потписани  пропратни допис (или дописe) на меморандуму институције (PDF датотеке) послати на електронску адресу prijava.kina@nitra.gov.rs ;
3. Уколико у пројекту учествују две или више институција, српске институције подносе један заједнички предлог пројекта. Уз предлог се прилаже допис институције која је носилац пројекта, као и допис(и) других институција чији истраживачи учествују у реализацији пројекта (форма дописа – Saglasnost institucije.doc у прилогу).
Непотпуни предлози, као и предлози примљени након наведеног рока неће бити разматрани.
Селекција пројектних предлога

Коначну одлуку о пројектима који су одобрени за суфинансирање доноси Мешовити комитет за научну и технолошку сарадњу Републике Србије и Народне Републике Кине. Одлука ће бити заснована на резултатима евалуације у свакој земљи, при чему ће од утицаја бити следећи критеријуми:
· Квалитет и актуелност предложеног пројекта;
· Значај и достижност постављених циљева;
· Усклађеност плана активности са темом пројекта;
· Остварљивост и применљивост резултата 

Додатне информације:

	мp Светлана Богдановић
Министарство науке, технолошког развоја и иновација
11000 Београд, 
Немањина 22 – 26
Тел: +381 11 3616 529
svetlana.bogdanovic@nitra.gov.rs
	 



	
	



